Diari Oficial de la Generalitat Valenciana


Sumari del DOGV 2573, del 25-08-1995 (1995/835900)

RESOLUCIÓ de 4 de maig de 1995, de la Secretaria General de la Conselleria d'Administració Pública, per la qual es disposa la publicació del Conveni entre el Ministeri d'Obres Públiques, Transports i Medi Ambient i la Conselleria d'Obres Públiques, Urbanisme i Transports de la Comunitat Valenciana sobre actuacions del Pla Nacional de Sanejament i Depuració d'Aigües Residuals Urbanes.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2573

Data del DOGV
:   25-08-1995

Secció del DOGV
:   ALTRES DISPOSICIONS

Número del document
:   1995/835900


Data del document
:   04-05-1995

Organisme emissor
:   Conselleria d'Administració Pública

Tipus de document
:   Resolució

RESOLUCIó de 4 de maig de 1995, de la Secretaria General de la Conselleria d'Administració Pública, per la qual es disposa la publicació del Conveni entre el Ministeri d'Obres Públiques, Transports i Medi Ambient i la Conselleria d'Obres Públiques, Urbanisme i Transports de la Comunitat Valenciana sobre actuacions del Pla Nacional de Sanejament i Depuració d'Aigües Residuals Urbanes.  
Subscrit, després de la tramitació prèvia reglamentària, entre el Ministeri d'Obres Públiques, Transports i Medi Ambient i la Conselleria d'Obres Públiques, Urbanisme i Transports de la Comunitat Valenciana, el dia 27 de febrer de 1995, un conveni sobre actuacions del Pla Nacional de Sanejament i Depuració d'Aigües Residuals Urbanes, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0212/95, i que figura com a annex d'aquesta resolució.  
València, 4 de maig de 1995.- El secretari general de la Conselleria d'Administració Pública.  
Conveni entre el Ministeri d'Obres Públiques, Transports i Medi Ambient i la Conselleria d'Obres Públiques, Urbanisme i Transports de la Comunitat Valenciana, sobre actuacions del Pla Nacional de Sanejament i Depuració Aigües Residuals Urbanes.   
Madrid, 27 de febrer de 1995  
REUNITS:  
D'una banda, el Sr. Josep Borrell Fontelles, ministre d'Obres Públiques, Transports i Medi Ambient, que intervé en representació del Ministeri.  
D'altra banda, el Sr. Eugenio Burriel de Orueta, conseller d'Obres Públiques, Urbanisme i Transports de la Comunitat Valenciana.  
EXPOSEN:  
Primer  
El Ministeri d'Obres Públiques, Transports i Medi Ambient, en virtut del Reial Decret 1.671/1993, de 24 de setembre, encomana a la Secretaria d'Estat de Medi Ambient i Habitatge l'impuls i la coordinació d'actuacions integrades per a la protecció del medi ambient, i en particular la gestió del domini públic hidràulic.  
Segon  
La Conselleria d'Obres Públiques, Urbanisme i Transports, actua d'acord amb les competències que en matèria de proveïment d'aigües i sanejament ha assumit la Comunitat Valenciana, en virtut del seu Estatut d'Autonomia, en l'article 31.13.  
Tercer  
A fi de complir la Directriu Comunitària 91/271 sobre mesures de depuració de les aigües residuals urbanes, que al capdavall dóna termini per a abans de l'any 2005 fins i tot als municipis de menys de 2.000 habitants-equivalents per a disposar de tractament adequat, el Consell de Ministres el dia 17 de febrer de 1995 va aprovar el Pla Nacional de Sanejament i Depuració Aigües Residuals, amb una estimació de cost de vora l'1,9 bilions de pessetes.  
Quart  
Per al compliment del present Pla, les actuacions que s'arrepleguen en els annexos del conveni s'hauran d'executar conformement a la normativa de les comunitats autònomes i a l'estatal en la matèria, cosa que requerirà una estreta coordinació amb els municipis afectats, tenint en compte la distribució de competències en aquesta matèria.  
Clàusules  
Primera. Objecte del conveni  
Establir les condicions bàsiques per a la col·laboració entre el Ministeri d'Obres Públiques, Transports i Medi Ambient i la Conselleria d'Obres Públiques, Urbanisme i Transports de la Comunitat Valenciana en el finançament de la redacció de projectes i execució d'obres que s'especifiquen en els annexos, segons estableix el Pla Nacional de Sanejament i Depuració Aigües Residuals Urbanes 1995-2005, aprovat pel Consell de Ministres el 17 de febrer de 1995, amb una estimació del cost total de les obres que s'han d'emprendre en la Comunitat Valenciana que ascendeix a 157.790 milions de pessetes.  
Segona. Finançament  
El Ministeri d'Obres Públiques, Transports i Medi Ambient, amb caràcter complementari de les inversions municipals i autonòmiques corresponents, es compromet a aportar, durant el període de vigència del Pla, el 25 per cent del cost d'aquest, a càrrec del seu pressupost o canalitzant recursos del Fons de Cohesió a projectes de les comunitats autònomes, d'acord amb les disponibilitats pressupostàries de cada any.  
Tercera. Desenvolupament del conveni  
1. El Ministeri d'Obres Públiques, Transports i Medi Ambient es compromet a finançar les obres declarades d'interés general amb posterioritat al reial decret de traspasos en la matèria, tal com s'arreplega en l'annex I.  
2. El Ministeri d'Obres Públiques, Transports i Medi Ambient, en el marc de l'acord adoptat pel Consell de Política Fiscal i Financera del dia 21 de novembre de 1994 es compromet a presentar al Fons de Cohesió projectes gestionats per les comunitats autònomes que resulten conformes al Pla Nacional de Sanejament i Depuració Aigües Residuals Urbanes i als requeriments compresos en el Reglament (CE) número 1.164/94, del Consell, de 16 de maig, pel qual crea aquest Fons i en els annexos a de la Decisió de la Comissió Europea. Tals projectes inclosos en l'annex II s'hauran de presentar en la Secretaria d'Estat de Medi Ambient i Habitatge, abans del 15 de febrer de cada any, als efectes de la seua presentació a la Comissió de la Unió Europea.  
Els projectes de l'annex II presentats al Fons de Cohesió i triats per la Comissió de la Unió Europea per a aquest finançament seran objecte d'un acord específic entre les parts d'aquest conveni i el Ministeri d'Economia i Hisenda. Aquest acord té la finalitat exclusiva de garantir el necessari seguiment financer i la responsabilitat de les administracions davant del Fons de Cohesió.  
La Comunitat Valenciana es compromet, per a aquells projectes que siguen subvencionats pel Fons de Cohesió, a seguir el que preceptua el Reglament (CE) número 1.164/94, del Consell, de 16 de maig, pel qual crea aquest Fons, i, en particular, en allò referent a la devolució de les quantitats que pogueren haver estat abonades de forma no escaient per error o per incompliment del que s'estipulava en la decisió corresponent.  
De les actuacions recollides en l'annex II que no resulten seleccionades pel Fons de Cohesió, la Comunitat Valenciana podrà proposar abans del 30 de juny de cada any projectes a cofinançar a càrrec dels crèdits del pressupost estatal que dins del capítol de transferències de capital estiguen assignades a la Direcció General de Qualitat de les Aigües.  
Quarta. Requisits de les actuacions  
La Comunitat Valenciana es compromet a aprovar, o a adequar-lo si ja el tenia, abans del 31 de desembre de 1995, el seu Pla Regional de Depuració i a executar-lo conformement a les seues previsions i disponibilitats pressupostàries.  
Cinquena. Comissió Bilateral de Seguiment  
Es constituirà una Comissió Bilateral de Seguiment d'aquest conveni, que es reunirà si més no una volta al trimestre i quan una de les parts ho sol·licite.  
La Comissió, la formaran aquestes membres:  
Presidents: el director general de Qualitat de les Aigües del Ministeri d'Obres Públiques, Transports i Medi Ambient i el director general d'Obres Públiques de la Conselleria d'Obres Públiques, Urbanisme i Transports.  
Vocals: dos representants de la Secretaria d'Estat de Medi Ambient i Habitatge i dos representants de la Conselleria d'Obres Públiques, Urbanisme i Transports; un d'ells farà de secretari, en torns rotatius de sis mesos.  
Així mateix, podran designar-se suplents dels membres de la Comissió quan els seus titulars no hi puguen assistir, i a les seues reunions es podran convocar, de comú acord entre les parts, representants dels ajuntaments afectats i els tècnics que la Comissió Bilateral de Seguiment considere convenient, segons els temes que s'hi hagen de tractar.  
Les funcions de la Comissió seran les següents:  
a) Conéixer les disponibilitats pressupostàries d'ambdues parts i dels compromisos adquirits per cada una d'elles per al finançament del present conveni i efectuar el seguiment corresponents, i també proposar als òrgans competents la programació anual corresponent.  
b) Analitzar els projectes sobre els quals s'actuarà.  
c) Interpretar, en cas de dubte, el contingut del present Conveni i, en conseqüència, proposar les decisions oportunes sobre les variacions o canvis aconsellables en l'execució de cada un dels projectes o obres.  
d) El seguiment del programa d'actuacions del conveni per a proposar a les respectives administracions les variacions que es consideren necessàries. Amb aquesta finalitat, l'òrgan competent de la Comunitat Valenciana informarà trimestralment als membres de la Comissió de l'evolució dels projectes i de les obres en execució.  
Sisena. Incidències en les actuacions  
La supressió d'algun dels projectes previstos o l'addició d'altres distints als ressenyats, a iniciativa de la comunitat autònoma, es comunicarà a la Comissió Bilateral de Seguiment, i en cap cas podrà comportar variació en la quantia ni en el percentatge de participació establert.  
Durant el període de vigència del Pla s'actualitzarà cada any, abans del 30 de novembre, el contingut dels annexos, als efectes dels projectes corresponents al següent exercici.  
Setena. Naturalesa del conveni  
El present conveni té naturalesa administrativa, i en la seua interpretació i en el seu desenvolupament regeix l'ordenament jurídic administratiu, amb expressa submissió de les parts a la jurisdicció contenciosa administrativa en els termes que estableix l'article 8.3 de la Llei de Règim Jurídic de les Administracions Públiques i del Procediment Administratiu Comú. En tot cas, amb caràcter supletori, hom s'ajustarà al que disposa el vigent text articulat de la Llei de Contractes de l'Estat i el seu Reglament.  
Vuitena. Vigència del conveni  
El present conveni entrarà en vigor a partir de la data de la seua formalització i acabarà en la data d'acabament del Pla Nacional de Sanejament i Depuració d'Aigües Residuals Urbanes previst per a la Comunitat Valenciana.  
Novena. Causes d'extinció  
El present conveni s'extingirà per les causes següents, a més de per la causa prevista en la clàusula anterior:  
a) Si resulta impossible la realització de les actuacions objecte d'aquest conveni.  
b) Si al llarg del període de durada d'aquest es produeixen circumstàncies que facen impossible o innecessària la realització de les actuacions.  
Deu. Publicació del conveni  
El present conveni es publicarà en el Butlletí Oficial de l'Estat i en el Diari Oficial de la Generalitat Valenciana.  
El ministre d'Obres Públiques, Transports i Medi Ambient,  
Josep Borrell Fontelles  
El conseller d'Obres Públiques, Urbanisme i Transports,  
Eugenio Burriel de Orueta